Kvinne i 30-årene ble angrepet på jobb. Mann (26) er siktet for drapsforsøk.

Av Christer Baardsen

Oslo politidistrikt mottok mandag morgen melding om en knivstikking på Nav Grorud på Ammerud i Oslo.

En Nav-ansatt ble sendt til sykehus med kritiske skader etter knivstikkingen, opplyser operasjonsleder Reidun Lilleås i en pressemelding.

– Den skadde er en kvinne i 30-årene, sier Lilleås til TV2.no.

Gjerningsmannen siktet for drapsforsøk

Klokka 13.12 skriver politiet på twitter at tilstanden fortsatt er kritisk for den Nav-ansatte.

Tilstanden er fortsatt kritisk for den NAV-ansatte som ble knivstukket i dag. Den siktede 26-åringen vil ikke forklare seg for politiet. — Oslo politidistrikt (@politietoslo) August 5, 2013

Gjerningsmannen ble pågrepet 10 minutter etter at politiet fikk meldingen. Den pågrepne er en mann på 26 år. Mannen er tidligere kjent for politiet, opplyser Lilleås.

Han ble pågrepet i nærheten av sin egen bolig.

Klokken halv to opplyser politiet på Twitter at gjerninsmannen nå er siktet for drapforsøk.

26-åringen som er pågrepet for knivstikkingen på en kvinnelig NAV-ansatt, er siktet for drapsforsøk. Han er tidligere kjent av politiet. — Oslo politidistrikt (@politietoslo) August 5, 2013

Har kniven

– Vi har sikret oss kniven og den ansatte er kjørt til Ullevål universitetssykehus, sier innsatsleder Kristoffer Bang til TV 2s reporter på stedet.

Krimvakta vil foreløpig ikke si noe om bakgrunnen for knivstikkingen.

– Vi har krimteknikere på stedet som sikrer spor, tar bilder og snakker med vitner, sier vaktleder Ingunn Braseth til TV2.no.

Byrådsleder Stian Berger Røsland (H) omtalen hendelsen som «fryktelig».

– Mine tanker går til vår medarbeider, hennes pårørende og kolleger, skriver Røsland på Twitter.

Voldsom økning i trusler

De siste årene har det vært en kraftig økning i vold og trusler mot Nav-ansatte. Tall til og med 3. juni viser 598 registrerte saker totalt for landet, som er en økning fra 460 på samme tid i 2012. Det viser tall TV2.no har fått fra Nav.

– I 2012 var det totalt 1 261 episoder. Dette er en økning fra 833 i 2011 og 481 i 2010. Tallene gjelder registrerte tilfeller, og vi må ta høyde for at noen henger sammen med bedre rapporteringsrutiner, sier organisasjonsdirektør Inger-Johanne Stokke i Nav til TV2.no.